b'\n_START_ARTICLE_\nJugoslavian hajoamisen tausta\n_START_SECTION_\nJugoslavismi\n_START_PARAGRAPH_\n1800-luvulla syntynyt illyrismi eli jugoslavismi koetti yhdist\xc3\xa4\xc3\xa4 etel\xc3\xa4slaavit saman valtion alle. T\xc3\xa4m\xc3\xa4 onnistuikin maailmansotien v\xc3\xa4lill\xc3\xa4 ja Titon Jugoslaviassa. Jugoslavia oli kuitenkin pitk\xc3\xa4lti serbien kontrolloima, koska armeijassa oli p\xc3\xa4\xc3\xa4asiassa serbej\xc3\xa4. Illyrismin ja serbinationalismin rinnalle syntyi kroaattinationalismia ja muita nationalismeja. Titon kuoleman j\xc3\xa4lkeen, perinteinen nationalismi ja uudet liberaalit virtaukset nousivat kommunismin rinnalle ja sit\xc3\xa4 korvaamaan. 1980-luvun talouskriisi lis\xc3\xa4ksi kansojen itsekkyytt\xc3\xa4. Serbia ei liberalisoitunut, vaan siell\xc3\xa4 nousi valtaan sosialismia ja nationalismia yhdist\xc3\xa4nyt populistipoliitikko Slobodan Milo\xc5\xa1evi\xc4\x87, joka alkoi ajaa jyrk\xc3\xa4n kansallismielist\xc3\xa4 serbikeskeist\xc3\xa4 politiikkaa. Milo\xc5\xa1evi\xc4\x87 muun muassa sorti serbinationalistisen perinteiden mukaisesti Kosovon albaaneja. Slovenia ja Kroatia pyrkiv\xc3\xa4t eroon Jugoslaviasta ja varsinkin Slovenia liberalisoitumaan._NEWLINE_Slovenia ajautui lopulliseen v\xc3\xa4lirikkoon Serbian kanssa, varsinkin koska sloveenit vastustivat serbien v\xc3\xa4kivaltaa Kosovon albaaneja kohtaan. Kroatiassa nousi valtaan vanhoillis-nationalistinen kenraali Franjo Tu\xc4\x91man. N\xc3\xa4in Jugoslavia oli k\xc3\xa4yt\xc3\xa4nn\xc3\xb6ss\xc3\xa4 hajonnut jo vuoden 1991 alussa. Serbia halusi ulottaa serbivaltion Kroatian ja Bosnian serbialueilla, ja aseisti n\xc3\xa4in sik\xc3\xa4l\xc3\xa4isi\xc3\xa4 serbej\xc3\xa4. Kuusi osatasavaltojen presidentti\xc3\xa4 j\xc3\xa4rjesteliv\xc3\xa4t kev\xc3\xa4\xc3\xa4ll\xc3\xa4 1991 kokouksia koettaen ratkaista poliittisen umpisolmun, mutta serbien halu pit\xc3\xa4\xc3\xa4 kaikki serbit samassa valtiossa esti t\xc3\xa4m\xc3\xa4n. Slovenia ja Kroatia itsen\xc3\xa4istyiv\xc3\xa4t 25. kes\xc3\xa4kuuta 1991, puhkesi Jugoslavian hajoamissota, joka kesti eri muodoissa vuoteen 1999.\n_START_SECTION_\nEnnen Jugoslaviaa\n_START_PARAGRAPH_\n1900-luvulla syntynyt Jugoslavia oli osa Balkanin niemimaata, joka oli historian kuluessa pohjoisten, etel\xc3\xa4isten, it\xc3\xa4isten ja l\xc3\xa4ntisten kulttuurillisten vaikutteiden rajalla. Kansoja vaelsi alueelle mm etel\xc3\xa4st\xc3\xa4, id\xc3\xa4st\xc3\xa4 ja ehk\xc3\xa4 pohjoisesta. Niinp\xc3\xa4 alueesta tuli etnisesti hyvin kirjava. Jugoslaviassa eli rinnakkain ja lomittain monia toisistaan kielelt\xc3\xa4\xc3\xa4n, uskonnoltaan ja el\xc3\xa4m\xc3\xa4ntavoiltaan eroavia kansoja: serbit, kroaatit, bosniakit eli l\xc3\xa4hinn\xc3\xa4 Bosnian muslimit, sloveenit, makedonialaiset, albaanit Kosovossa, unkarilaiset Vojvodinassa ja montenegrolaiset. V\xc3\xa4est\xc3\xb6n kirjavuus aiheutti jo yksin kieliongelmia. Etel\xc3\xa4slaavit (jugoslaavit) saapuivat Balkanille keskiajan alun suurissa kansainvaelluksissa 600-luvulla._NEWLINE_Jugoslavian alueella asuvat etel\xc3\xa4slaavit olivat pirstoneet erilaisiin etnisiin ryhmiin ja joutuneet eri uskontojen vaikutuspiiriin. Jugoslaviaa halkoi vanha It\xc3\xa4- ja L\xc3\xa4nsi-Rooman raja, joka jatkoi etel\xc3\xa4slaavit ortodoksisiin serbeihin ja katolilaisiin kroaatteihin. Katolilaiset frankit k\xc3\xa4\xc3\xa4nnyttiv\xc3\xa4t kroaatit kristinuskoon 800-luvulla ja ortodoksinen Bysantti serbit 900-luvulla._NEWLINE_Dalmatiassa oli rannikon vanhaa italialaisvaikutusta. Bosniassa, Makedoniassa ja Kosovossa oli eniten Osmaanien valtakunnan islamilaisia j\xc3\xa4\xc3\xa4nteit\xc3\xa4. Islamilainen osmaanien valtakunta laajeni jo vuonna 1463 nykyiseen Bosniaan tuoden mukanaan islaminuskon, johon seuraavina vuosisatoina k\xc3\xa4\xc3\xa4ntyi monia slaaveja. Nykyinen Bosnian pohjoisraja syntyi. T\xc3\xa4m\xc3\xa4 varhainen osmaanien valtakunnan raja "sotilasraja" oli suunnilleen sama kuin my\xc3\xb6hemm\xc3\xa4n Jugoslavian aikana raja rikkaamman pohjoisen ja k\xc3\xb6yhemm\xc3\xa4n etel\xc3\xa4n v\xc3\xa4lill\xc3\xa4. Keski-Euroopan vaikutus ulottui Kroatiaan ja Sloveniaan varhain. Slovenia joutui 1200-luvulla Habsburgien vallan alle ja It\xc3\xa4valta-Unkari valtasi Kroatian 1526-1527. Krajinan serbiasutus syntyi, kun sinne muutti serbej\xc3\xa4 osmaanien vallitsemalta alueelta etel\xc3\xa4st\xc3\xa4 jo 1500-luvun loppupuolella._NEWLINE_Pitk\xc3\xa4\xc3\xa4n Osmanien valtakunta ja It\xc3\xa4valta-Unkari jakoivat entisen Jugoslavian aluetta niin, ett\xc3\xa4 Slovenia ja Kroatia kuuluivat It\xc3\xa4valta-Unkarille ja Bosniasta etel\xc3\xa4\xc3\xa4n olevat alueet osmaaneille._NEWLINE_1800-luvulla osmaanit vet\xc3\xa4ytyiv\xc3\xa4t Balkanilla, ja muun muassa Serbia itsen\xc3\xa4istyi. Balkanin niemimaalla on ollut vanhastaan vahvat kostoperinteet, ja alueella k\xc3\xa4ytiin useita sotia 1800-luvulta alkaen. Toisia kansallisuuksia kohdeltiin monesti kaltoin ja joskus karkotettiin pois. Esimerkiksi 1870-luvulla serbit ja albaanit karkottivat v\xc3\xa4ke\xc3\xa4 toistensa alueilta. Serbien keskuudessa eli ajatus suuresta, yhten\xc3\xa4isest\xc3\xa4 serbivaltiosta. Paikallisten nationalismien vastakohtana oli 1800-luvun alkupuoliskolla noussut jugoslavismi. Serbien kulttuurissa yhdistyi monesti kiihkonationalismi ja uskonto, ja syntynyt aate korosti nimenomaan serbien yhten\xc3\xa4isyytt\xc3\xa4. Merkitt\xc3\xa4vin serbinationalisteja tukevista myyteist\xc3\xa4 oli "sankarillisesti h\xc3\xa4vitty" Kosovo Poljen taistelu, jossa serbien ruhtinas Lazar onnistui surmaamaan osmaanien sotajoukon johtajan vuonna 1389. Myytti toi esille ajatuksen muista alueen kansoista, varsinkin muslimeista serbien vihollisina.\n_START_SECTION_\nJugoslavian synty ja maailmansodat\n_START_PARAGRAPH_\nEnsimm\xc3\xa4inen maailmansota alkoi bosnialaisen serbinationalistin ampumasta laukauksesta. T\xc3\xa4m\xc3\xa4kin toi esille sen, ett\xc3\xa4 serbeill\xc3\xa4 oli halua laajentaa alueitaan Bosnia-Hertsegovinassa. Sodan j\xc3\xa4lkeen serbit, kroaatit ja sloveenit yhdistettiin saman valtion alle. Slovenia, Kroatia ja Bosnia-Hertsegovina olivat per\xc3\xa4isin sodan h\xc3\xa4vinneest\xc3\xa4 It\xc3\xa4valta-Unkarista, Serbia ja Montenegro itsen\xc3\xa4istyneet osmaanien valtakunnasta jo vuosikymmeni\xc3\xa4 sitten. T\xc3\xa4ll\xc3\xb6in serbit n\xc3\xa4kiv\xc3\xa4t pohjoiset kansat Serbiaan mukaan otetuiksi kansoiksi. Niinp\xc3\xa4 syntynyt kuningaskunta koostui kansoista, joilla oli hyvin erilaiset poliittis-historialliset taustat. Vuoden 1920 vaaleissa monet eniten \xc3\xa4\xc3\xa4ni\xc3\xa4 saaneet puolueet olivat kansallisia tai siten v\xc3\xa4rittyneit\xc3\xa4. Serbien ja kroaattien yhteiselo ei ollutkaan kivutonta. Lis\xc3\xa4ksi my\xc3\xb6s makedonialaiset ja muslimit vastustivat jossain m\xc3\xa4\xc3\xa4rin Jugoslaviaa._NEWLINE_1920-luvulla serbien ja kroaattien v\xc3\xa4lill\xc3\xa4 oli riitely\xc3\xa4 Jugoslavian kuningaskunnassa. Kroaattien Stjepan Radi\xc4\x87in talonpoikaispuolue vastusti Jugoslaviaa. Armeijassa oli serbienemmist\xc3\xb6, koska se piti Kroatiaa ja Bosniaa maahan liitettyin\xc3\xa4 vihollisalueina. Kroatian talonpojat kapinoivat 1920-luvun alkuvuosina tosin melko rauhanomaisesti mm armeijan harjoittamaa vetojuhtien pakko-ottoa ja Radi\xc4\x87in vankilatuomiota vastaan. Vain Vojvodina, kroatia ja Slovenia maksoivat tuloveroa. Vojvodinan ja Kroatian maksoi maaveroa kaksi kertaa enemm\xc3\xa4n kuin Serbia asukasta kohden. Serbian verosyrjint\xc3\xa4 koski jopa sen rajojen ulkopuolisia serbej\xc3\xa4._NEWLINE_Montenegrolainen Puni\xc5\xa1a Ra\xc4\x8di\xc4\x87 tappoi muutaman kroaattipoliitikon parlamentissa vuonna 1928, mink\xc3\xa4 j\xc3\xa4lkeen kuningas julisti serbikeskeisen diktatuurin rauhoittaakseen maan. Kuolleiden joukossa oli korruptiosyytteiden takia murhattu Stjepan Radi\xc4\x87. Kroaattien \xc3\xa4\xc3\xa4rioikeistolainen Usta\xc5\xa1a haaveili Suur-Kroatiasta, johon kuuluisivat Kroatian lis\xc3\xa4ksi my\xc3\xb6s Bosnian kroaattialueet. Usta\xc5\xa1an kanssa liittoutuneen makedonialaisen liikkeen j\xc3\xa4sen surmasi kuninkaan vuonna 1934 ranskassa. Jugoslavian kuningaskunta my\xc3\xb6s karkotti ja sorti Kosovon albaaneja. 30-luvun j\xc3\xa4lkipuoliskolla serbit ja kroaatit kiisteliv\xc3\xa4t ja serbit halusivat laajentaa Serbiaa muun muassa Vojvodinaan. Serbit pyrkiv\xc3\xa4t maailmansotien v\xc3\xa4lill\xc3\xa4 Jugoslaviassa ylivalta-asemaan._NEWLINE_Vuonna 1939 hieman ennen toista maailmansotaa serbit ja kroaatit sopivat kiistansa niin, ett\xc3\xa4_NEWLINE_Kroatia ja siihen liittyv\xc3\xa4t muiden alueiden kroaattialueet saivat autonomian Jugoslaviassa._NEWLINE_Toinen maailmansota nosti Kroatiaan kansallissosialistimielisen Usta\xc5\xa1a-hallinnon, joka tappoi kymmeni\xc3\xa4 tuhansia serbej\xc3\xa4 ja mustalaisia Jasenovacin keskitysleirill\xc3\xa4 . Serbien aseellinen sissiliike \xc4\x8detnikit tappoi kroaatteja koska n\xc3\xa4iden usta\xc5\xa1a tappoi serbej\xc3\xa4 ja muslimeja. Titon partisaanit olivat monikansallinen ryhm\xc3\xa4. Niinp\xc3\xa4 toinen maailmansota synnytti kaunoja serbien ja kroaattien v\xc3\xa4lille. Serbit kokivat k\xc3\xa4rsineens\xc3\xa4 toisesta maailmansodasta muita kansoja enemm\xc3\xa4n kuolleina.\n_START_SECTION_\nTiton Jugoslavia\n_START_PARAGRAPH_\nJugoslavian partisaanijohtaja Josip Broz Tito katkaisi v\xc3\xa4lit Stalinin Neuvostoliittoon jo 1948, joka samalla kiihdytti toisinajattelijoiden teloituksia, jotka rauhoittuivat vasta kun Tito oli tukevasti vallan kahvassa. Niinp\xc3\xa4 Titon luoma liittovaltiorakenne syntyi v\xc3\xa4kivallan avulla. Titon luomassa liittovaltiossa osavaltioiden rajat kulkivat osin historiallis-kulttuurillis-kansallisten rajojen mukaan, toisin kuin maailmansotien v\xc3\xa4lisess\xc3\xa4 Jugoslaviassa. T\xc3\xa4m\xc3\xa4 painotti kansojen eroja toisistaan. Tito ei ollut nationalisti eik\xc3\xa4 my\xc3\xb6sk\xc3\xa4\xc3\xa4n varsinainen jugoslavisti, vaan pikemminkin kommunisti ja internationalisti, joka pyrki pysyttelem\xc3\xa4\xc3\xa4n vallassa tasapainottelemalla taitavasti eri kansojen v\xc3\xa4lill\xc3\xa4 ja hallitsemalla itsevaltaisesti. Tito antoi kroaateille turismituloja ja serbeille virkapaikkoja. Tito k\xc3\xa4ytti tilanteen mukaan milloin kovia, milloin pehmeit\xc3\xa4 otteita.\n_START_SECTION_\n1940\xe2\x80\x931950-luvut\n_START_PARAGRAPH_\nMaa alkoi jo 1950-luvulla l\xc3\xa4het\xc3\xa4 l\xc3\xa4ntt\xc3\xa4 poliittisesti ja taloudellisesti, siten ett\xc3\xa4 se s\xc3\xa4ilyi sosialistimaana._NEWLINE_Titon johtama sosialistinen Jugoslavia s\xc3\xa4il\xc3\xb6i kansojen ristiriidat pyrkien vaikenemaan niist\xc3\xa4, ja kukistamaan kansalliset liikkeet. Titon Jugoslaviassa ei saanut tehd\xc3\xa4 puolueetonta tutkimusta toisen maailmansodan aikaisista Jugoslavian kansojen taisteluista._NEWLINE_Titon Jugoslavian kaksi ensimm\xc3\xa4ist\xc3\xa4 vuosikymment\xc3\xa4 olivat keskusjohtoisen kommunistisen Jugoslavian rakentamista. Serbit olivat t\xc3\xa4ll\xc3\xb6inkin k\xc3\xa4yt\xc3\xa4nn\xc3\xb6ss\xc3\xa4 pitk\xc3\xa4lti maan johdossa, koska heill\xc3\xa4 oli turvallisuuspoliisi ja armeija._NEWLINE_1950-luvulla kansallisuuskysymys pysyi piilossa, kun sosialismia rakennettiin. Tito huomautti er\xc3\xa4ss\xc3\xa4 kokouksessa vuonna 1962 ettei ilmaisunvapautta saa k\xc3\xa4ytt\xc3\xa4\xc3\xa4 kansallis-sovinistiseen v\xc3\xa4ittelyyn.\n_START_SECTION_\n1960\xe2\x80\x931970-luvut\n_START_PARAGRAPH_\nSerbien ja kroaattien v\xc3\xa4linen j\xc3\xa4nnite n\xc3\xa4kyi Jugoslaviassa ainakin vuodesta 1967, samoin serbien ja sloveenien kiistely. Vuonna 1966 tienoilla salaisen poliisin ote Jugoslaviasta heikkeni kun sen kovaotteinen suurserbialaismielinen johtaja Alexander Rajkovic syrj\xc3\xa4ytyi ja maa alkoi pian siirty\xc3\xa4 kohti osittaista markkinataloutta. My\xc3\xb6s politiikkaan nousi liberaaleja virtauksia. Olojen osittainen vapautuminen nosti vuosina 1967-1978 vuosien 1970-1971 lakkoihin ja levottomuuksiin kulminoituneen Kroatian kev\xc3\xa4\xc3\xa4n. Kosovo sai n\xc3\xa4ihin aikoihin autonomian. Kroatian kev\xc3\xa4t oli kieliriidasta alkanut kansallismielinen, serbivastainen ja liberaali liikehdint\xc3\xa4 kroaatti \xc3\xa4lymyst\xc3\xb6piireiss\xc3\xa4, yliopistossa, lehdist\xc3\xb6ss\xc3\xa4 ja puoluejohdossakin. Kroaatit halusivat oman kielen, suurempaa osaa vientituloistaan ja laajempaa autonomiaa tai jopa itsen\xc3\xa4isyyden. Kaikkea nationalismia ja taustalla uhannutta Jugoslavian hajottamista vastustanut Tito kukisti Kroatian kev\xc3\xa4\xc3\xa4n muun muassa pys\xc3\xa4ytt\xc3\xa4m\xc3\xa4ll\xc3\xa4 opiskelijalakot pid\xc3\xa4tyksin ja vankilatuomioin sek\xc3\xa4 erottamalla puolueaktiiveja. Osa nationalisteista pakeni ulkomaille. Titon puhdistukset ulottuivat koko Jugoslaviaan._NEWLINE_J\xc3\xa4lkipyykki\xc3\xa4 koetettiin pest\xc3\xa4 hajauttamalla osatasavalloille valtaa vuoden 1974 perustuslaissa, jossa muun muassa Kroatia sai lis\xc3\xa4\xc3\xa4 vientituloja ja autonomiaa, mutta sosialismissa palattiin vanhalle linjalle._NEWLINE_Jugoslavian osatasavallat p\xc3\xa4\xc3\xa4ttiv\xc3\xa4t maan perustuslaista, mutta ulkopolitiikka, sosialismi ja puolustus kuului liittovaltiolle. Presidentin tilalle tuli 9-henkinen presidenttineuvosto, jolloin osatasavaltojen asema voimistui ja osatasavallat l\xc3\xa4hestyiv\xc3\xa4t kansallisvaltioita. Toisaalta serbijohtoisen armeijan asema vahvistui. Liittovaltion oli m\xc3\xa4\xc3\xa4r\xc3\xa4 valvoa talouspolitiikkaa, mutta l\xc3\xa4hinn\xc3\xa4 se vain tuki maataloutta ja vienti\xc3\xa4 ja osatasavallat olivat melko itsen\xc3\xa4isi\xc3\xa4 taloudessa. T\xc3\xa4ll\xc3\xb6in Jugoslavia oli hajautettu niin pitk\xc3\xa4lle, kuin se oli keskusjohtoisen liittovaltion puitteissa yleens\xc3\xa4 mahdollista. N\xc3\xa4ihin aikoihin maasta paenneet ulkomailla asuvat kroaatit suunnittelivat Kroatian vapautumista t\xc3\xa4ht\xc3\xa4\xc3\xa4v\xc3\xa4t \xc3\xa4\xc3\xa4rinationalistit suunnittelivat usta\xc5\xa1a-joukkojen k\xc3\xa4ym\xc3\xa4\xc3\xa4 sissisotaa Jugoslaviassa, jota ei yleens\xc3\xa4 kannatettu kroaattien parissa._NEWLINE_Serbinationalismia toi sille Serbian puolella jo 1960-luvulla entinen partisaani Dobrica \xc4\x86osi\xc4\x87, joka my\xc3\xb6hemmin hyv\xc3\xa4ksyi Milo\xc5\xa1evi\xc4\x87in politiikan._NEWLINE_Osatasavaltojen vauraus ja elinkeinorakenne olivat erilaisia, mik\xc3\xa4 loi luonnostaan taloudellisia ja viime k\xc3\xa4dess\xc3\xa4 kansallisuuskiistoja, jotka pohjimmiltaan johtuivat yhteenkuuluvuuden puutteesta. Rikkaat osatasavallat Slovenia ja Kroatia syyttiv\xc3\xa4t k\xc3\xb6yhi\xc3\xa4 siit\xc3\xa4, ett\xc3\xa4 n\xc3\xa4m\xc3\xa4 olivat niille talouden riippakivi, koska joutuivat maksamaan osan tuotantonsa tuloista k\xc3\xb6yhille alueille kun taas k\xc3\xb6yh\xc3\xa4t etel\xc3\xa4 osatasavallat ajattelivat rikkaiden riist\xc3\xa4neen niilt\xc3\xa4 teollisuuden. Toki l\xc3\xa4hes kaikissa osatasavalloissa oli suuria alueellisia vaurauseroja._NEWLINE_Varsinkin etel\xc3\xa4 ja/tai vuoriseudut olivat yleens\xc3\xa4 Italian Mezzogiornon tavoin k\xc3\xb6yh\xc3\xa4\xc3\xa4 aluetta, jossa teollistuminen oli v\xc3\xa4h\xc3\xa4ist\xc3\xa4 ja maatalouden ja muiden perinteisten elinkeinojen merkitys suuri. Osin l\xc3\xa4nsimaistunut Slovenia, ja my\xc3\xb6s viljava Kroatia olivat vauraita alueita joissa teollistuminen oli hyv\xc3\xa4ll\xc3\xa4 alulla, Serbia taas oli k\xc3\xb6yh\xc3\xa4 varsinkin maaseudun osalta, teollistunut Belgradin ymp\xc3\xa4rist\xc3\xb6 ja Vojvodinan alue olivat vauraita. Bosnia, Makedonia olivat Serbian tavoin k\xc3\xb6yhi\xc3\xa4, ja Kosovo k\xc3\xb6yhin alue. 1970-luvun edetess\xc3\xa4 Kosovon ja Bosnian suhteellinen vauraus heikkeni, mutta Serbian hieman nousi. Vaurauserot n\xc3\xa4kyiv\xc3\xa4t vuonna 1971 lukutaidossa, joka oli Sloveniassa 98.8\xc2\xa0%, mutta Kosovossa 31,5\xc2\xa0%. Kehittyneiden alueiden yritysten ei yleens\xc3\xa4 kannattanut palkata itsehallintoj\xc3\xa4rjestelm\xc3\xa4\xc3\xa4n pohjautuvassa sosialismissa halpaa ty\xc3\xb6voimaa k\xc3\xb6yhilt\xc3\xa4 alueilta. K\xc3\xb6yhille alueille rakennettiin yleens\xc3\xa4 sosialismin malliin energia- ja raskasta teollisuutta._NEWLINE_My\xc3\xb6s Sloveniassa oli talouden tuottavuusongelmia ja ty\xc3\xb6tt\xc3\xb6myytt\xc3\xa4. Jugoslavian aikana sloveeneja ja kroaatteja raivostutti se, ett\xc3\xa4 he joutuivat "el\xc3\xa4tt\xc3\xa4m\xc3\xa4\xc3\xa4n" serbej\xc3\xa4: huomattava osa n\xc3\xa4iden osatasavaltojen kansantuotteesta meni takapajuisemman etel\xc3\xa4n auttamiseen. Slovenian ja Kroatian asema k\xc3\xb6yh\xc3\xa4n etel\xc3\xa4n kustannusten maksajana lis\xc3\xa4si n\xc3\xa4iden maiden halua itsen\xc3\xa4isemp\xc3\xa4\xc3\xa4n asemaan Jugoslaviassa. Serbit taas vastustivat alussa Slovenian ja Kroatian itsen\xc3\xa4istymist\xc3\xa4 my\xc3\xb6s taloudellisista syist\xc3\xa4._NEWLINE_Vuoden 1974 perustuslaki hajautti Jugoslavian kommunistista puoluetta kansallisiin klikkeihin, joka lis\xc3\xa4si paikallisen puolue-eliitin valtaa_NEWLINE_1970-luvulla k\xc3\xb6yh\xc3\xa4n etel\xc3\xa4n ja rikkaan pohjoisen tuloerot ven\xc3\xa4htiv\xc3\xa4t n\xc3\xa4kyviksi. Niinp\xc3\xa4 1970-luvulla eri kansat pyrkiv\xc3\xa4t kasvavissa m\xc3\xa4\xc3\xa4rin ajamaan oman alueensa etuja.\n_START_SECTION_\n1980-luku\n_START_PARAGRAPH_\nTito j\xc3\xa4tti j\xc3\xa4lkeens\xc3\xa4 Jugoslavian, jossa oli monia hallinnollisia p\xc3\xa4\xc3\xa4llekk\xc3\xa4isyyksi\xc3\xa4, ristiriitoja ja talousongelmia. Kansojen v\xc3\xa4lisen sis\xc3\xa4llissodan mahdollisuus kasvoi suureksi Josip Broz Titon kuoleman j\xc3\xa4lkeen. Titon perint\xc3\xb6n\xc3\xa4 olleesta valtiosta puuttui luja keskusvalta, ja kansallisuuskysymys oli ollut taustalla koko Titon valtakauden ajan._NEWLINE_Serbeill\xc3\xa4 oli huomattava edustus v\xc3\xa4kivaltakoneistossa, noin 70% upseereista oli serbej\xc3\xa4. Serbej\xc3\xa4 oli eniten liittohallituksen viroissa. Jugoslavian p\xc3\xa4\xc3\xa4kaupunki oli Serbian sis\xc3\xa4ll\xc3\xa4 oleva Belgrad eik\xc3\xa4 Bosnian Sarajevo, jonne oli huonot kulkuyhteyden muualta. Armeijalla oli kiinti\xc3\xb6 alueiden ja liittoparlamentissa separatismia vastaan ja my\xc3\xb6s kommunistiliitossa. Vuoden 1974 j\xc3\xa4ljilt\xc3\xa4 liittohallituksella oli vain v\xc3\xa4h\xc3\xa4n vaikutusvaltaa talousasioissa._NEWLINE_Presidentin virka kiersi 1980-luvulla kahden vuoden v\xc3\xa4lein Jugoslavian presidenttineuvostossa, eik\xc3\xa4 puoluejohtaja ja presidentti ollut en\xc3\xa4\xc3\xa4 sama henkil\xc3\xb6. Esimerkiksi liittohallituksella eli toimeenpanevalla neuvostolla ei ollut todellista valtaa. Liittoparlamentissa oli yht\xc3\xa4 paljon joka tasavallan edustajia, ja monet p\xc3\xa4\xc3\xa4t\xc3\xb6kset vaativat kaikkien tasavaltojen luvan._NEWLINE_Ihmiset alkoivat puhua sodasta. Samaan aikaan maan taloudessa oli alam\xc3\xa4ki, kun l\xc3\xa4nsimaat lakkauttivat luotonannon Jugoslavialle ja vaativat entisten velkojen takaisin maksua. Vuonna 1982 puhuttiin jo avoimesti talouskriisist\xc3\xa4. Valuuttarahaston talouden elvytysohjelma vaati talouden vapauttamista, joka kiihdytti tasavaltojen v\xc3\xa4list\xc3\xa4 kilpailua ja rikollisuutta, mafian ja puolue-eliitin kytkeytymist\xc3\xa4 toisiinsa. Ylimm\xc3\xa4ss\xc3\xa4 johdossa istui komiteoita toisensa j\xc3\xa4lkeen, jotka pyrkiv\xc3\xa4t turhaan ratkomaan talousongelmia. Koska jo osin hajautunut liittovaltio ei kyennyt valvomaan maan taloutta, inflaatio kasvoi. Kiistely supistuvista valtion rahoista lis\xc3\xa4si osatasavaltojen v\xc3\xa4lisi\xc3\xa4 riitoja. Vuonna 1981 maalis-huhtikuussa tapahtuivat Kosovon mellakat, joissa nuoret opiskelijat, albaanit alkoivat kapinoida serbej\xc3\xa4 vastaan ja lopulta halusivat irrottaa Kosovon Serbiasta. Serbit kukistivat mellakat v\xc3\xa4kivalloin poliisien ja panssarien voimin, ja t\xc3\xa4m\xc3\xa4n j\xc3\xa4lkeen albaaniprofessoreja ja -opiskelijoita alettiin erottaa yliopistoista ja kouluista ja Kosovon albaaneja tuomittiin vankeuteen joskus olemattomin perustein._NEWLINE_Vuonna 1983 haudattiin viimeisin\xc3\xa4 vuosina julkisuudesta t\xc3\xa4ysin erist\xc3\xa4ytynyt entinen alaisen poliisin p\xc3\xa4\xc3\xa4llikk\xc3\xb6 Alexander Rankovi\xc4\x87. Rankovi\xc4\x87 oli sortanut Kosovon albaaneja ja ajanut keskitetty\xc3\xa4 vanhakantaista kommunismia, ja serbien etuja. Niinp\xc3\xa4 Tito oli erottanut Rankovi\xc4\x87in vuonna 1966, muttei rangaissut. Hautajaisiin tuli yll\xc3\xa4tt\xc3\xa4en kymmeni\xc3\xa4 tuhansia ihmisi\xc3\xa4 kroatialais-slovenialaista Titoa vastustamaan, kuitenkin Titoa ei mainittu suoraan nimelt\xc3\xa4._NEWLINE_Serbien poismuutto Kosovosta oli jo pitk\xc3\xa4\xc3\xa4n huolettanut serbej\xc3\xa4, joiden mielest\xc3\xa4 alue oli heid\xc3\xa4n omistamaansa pyh\xc3\xa4\xc3\xa4 maata ja maan nationalistit pitk\xc3\xa4\xc3\xa4n ajaneet mm albaanien karkottamista pois._NEWLINE_Vuonna 1985 Serbian kansallismieliset vaativat Jugoslavian yhten\xc3\xa4ist\xc3\xa4mist\xc3\xa4 ja vuoden 1974 aiempaa vapaamman perustuslain muuttamista luultavasti vastineena Kosovon mellakoihin, talouden, kulttuurin yhdenmukaistamista tiukemman keskusvallan alle jota sloveenit vastustivat . Jugoslavian kirjailijaliitto hajosi jo 1985._NEWLINE_Vuonna 1986 Belgradin tiedeakatemiassa tuotettiin muistio, jossa puhuttiin Jugoslavian talous- ja kansallisuuskriisist\xc3\xa4, uhkaavasta maan hajoamisesta ja varsinkin serbien ahdingosta Jugoslaviassa sek\xc3\xa4 my\xc3\xb6s tarpeesta rakentaa yhten\xc3\xa4inen serbivaltio. Serbit asuivat hajallaan monissa Jugoslavian osatasavalloissa. Muistiossa v\xc3\xa4itettiin taloudellisesti kehittyneempien Slovenian ja Kroatian syrjiv\xc3\xa4n serbej\xc3\xa4 taloudellisesti ja muutenkin. Erityisesti muistion laatijoita n\xc3\xa4ytti huolettavan v\xc3\xa4itetty Kosovossa tapahtuva serbien kansanmurha, joka oli pahin Serbialle koitunut rauhanajan tappio. Serbian kansalla ei ollut muistion mukaan omaa valtiota. Monet Jugoslavian poliitikot tuomitsivat muistion nationalismina. Muistio pohjautui ortodoksikirkon ja tiedeakatemian sis\xc3\xa4ll\xc3\xa4 vallinneeseen perinteiseen kiihke\xc3\xa4\xc3\xa4n kansallismielisyyteen._NEWLINE_Vuonna 1986 kiellettiin albaaneja muuttamasta etnisesti yhten\xc3\xa4isiin serbikyliin, ja serbej\xc3\xa4 ja montanegrolaisa oli jo kielletty myym\xc3\xa4st\xc3\xa4 maitaan albaaneille. Samana vuonna alettiin rakentaa "etnisesti puhtaita" tehtaita Kosovoon.\n_START_SECTION_\nMilo\xc5\xa1evi\xc4\x87 pyrkii serbien aseman vahvistamiseen\n_START_PARAGRAPH_\nSamana vuonna Serbian kommunistipuolueen johtajaksi nousi pankinjohtajana ja Belgradin puoluejohtajana toiminut ortodoksipapin poika Slobodan Milo\xc5\xa1evi\xc4\x87. Milo\xc5\xa1evi\xc4\x87in vaimon Mirjanan sanotaan usein vaikuttaneen "Slobo" Milo\xc5\xa1evi\xc4\x87in ajatuksiin. Milo\xc5\xa1evi\xc4\x87 alkoikin ajaa kiihkokansallismielist\xc3\xa4 linjaa kommunistipuolueen sis\xc3\xa4ll\xc3\xa4 k\xc3\xa4ytt\xc3\xa4en Titon aikaisia kommunismille tyypillisi\xc3\xa4 pakkokeinoja kuten armeijaa. Milo\xc5\xa1evi\xc4\x87ille \xc3\xa4\xc3\xa4rinationalismi lienee kuitenkin ollut pelkk\xc3\xa4 vallank\xc3\xa4yt\xc3\xb6n v\xc3\xa4line tai poliittinen pelikortti, ei p\xc3\xa4\xc3\xa4m\xc3\xa4\xc3\xa4r\xc3\xa4 sin\xc3\xa4ns\xc3\xa4 niin kuin esimerkiksi avoimen sotaisesti Suur-Serbiaa ajaneelle \xc4\x8detnikki Vojislav \xc5\xa0e\xc5\xa1eljiille._NEWLINE_Milo\xc5\xa1evi\xc4\x87ia arvioitiin jopa uudeksi Titoksi, joka olisi saattanut pit\xc3\xa4\xc3\xa4 Jugoslavian koossa. Milo\xc5\xa1evi\xc4\x87 ei alussa ajanut suur-serbivaltiota, vaan halusi serbeille m\xc3\xa4\xc3\xa4r\xc3\xa4\xc3\xa4v\xc3\xa4n aseman Jugoslaviassa. Milo\xc5\xa1evi\xc4\x87 kukisti liberaalit ja maltillisen, Kosovo-kysymyksen maltillisen k\xc3\xa4sittelyn tukijat syys-lokakuussa 1987. T\xc3\xa4m\xc3\xa4 Milo\xc5\xa1evi\xc4\x87in konservatiivinen autoritaarinen serbikeskeinen politiikka oli hajottamassa Jugoslaviaa, sill\xc3\xa4 kroaatit ja sloveenit pelk\xc3\xa4siv\xc3\xa4t serbien ylivaltaa. Serbian televisiossa alkoi n\xc3\xa4ky\xc3\xa4 vuosina 1987-1988 Suur-Serbian karttoja ja puheita valmistautumista historiallisiin aikoihin_NEWLINE_Muut kansallisuudet reagoivat vaatimalla laajempia itsem\xc3\xa4\xc3\xa4r\xc3\xa4\xc3\xa4misoikeuksia serbien ylivaltapyrkimyksi\xc3\xa4._NEWLINE_Milo\xc5\xa1evi\xc4\x87 alkoi puhdistaa albaanien puoluejohtoa jo syksyll\xc3\xa4 1987._NEWLINE_Kes\xc3\xa4ll\xc3\xa4 ja syksyll\xc3\xa4 1988 Serbiassa ja Kosovossa j\xc3\xa4rjestettiin yhten\xc3\xa4ist\xc3\xa4 Jugoslaviaa vaativia joukkokokouksia (mitinsi), joissa alussa kannettiin Titon kuvia. Mielenosoituksissa my\xc3\xb6s haluttiin oikeutta Kosovon serbeille ja montenegrolaisille, "joita albanialainen aggressio karkottaa kodeistaan", ja joissain sloganeissa vaadittiin aseita ja albaanien tappamista. "Slobo" kuvattiin n\xc3\xa4iss\xc3\xa4 kokouksissa Serbian pelastajana, joka asui tavallisessa kerrostaloasunnossa eik\xc3\xa4 kansan maksamassa loisto-huvilassa niin kuin muut poliitikot. T\xc3\xa4m\xc3\xa4 liittyi "Slobo-kultin" luomiseen. Vaikka mielialoilla oli jossain m\xc3\xa4\xc3\xa4rin aitoakin kansan tukeakin, ne olivat Milo\xc5\xa1evi\xc4\x87in propagandakoneiston j\xc3\xa4rjest\xc3\xa4mi\xc3\xa4. Milo\xc5\xa1evi\xc4\x87in muihin toimiin kuului "titolaisten", yleisjugoslaavien ja muiden vastustajiensa erottamiset Serbian kommunistisesta puolueesta ja Milo\xc5\xa1evi\xc4\x87 otti haltuunsa Belgradin TV:n ja Politika-lehden. Kommunistit sallivat muut puolueet vuonna 1988. Milo\xc5\xa1evi\xc4\x87in v\xc3\xa4kijoukot kaatoivat Vojvodinan hallinnon lokakuussa 1988 ja n\xc3\xa4in alue siirtyi Serbian m\xc3\xa4\xc3\xa4r\xc3\xa4ysvaltaan. T\xc3\xa4m\xc3\xa4n j\xc3\xa4lkeen Milo\xc5\xa1evi\xc4\x87 nosti Vojvodinassa valtaan Serbiasta tulleita serbej\xc3\xa4. Samaan aikaan Montenegron hallitus vaihtui hieman samalla tavoin, ja tammikuussa 1989 tapahtuneiden toisten mielenosoitusten j\xc3\xa4lkeen valtaan noussut Momir Bulatovi\xc4\x87 noudatti suurin piirtein Milo\xc5\xa1evi\xc4\x87in linjaa. Milo\xc5\xa1evi\xc4\x87 kukisti Kosovon albaanienemmist\xc3\xb6isen kommunistipuolueen 1989 ja nosti Kosovon johtoon oman kantansa kovaotteisen tukijan Rrahman Morinan, joka johti lakkoihin. Serbit kumosivat Kosovon itsehallinnon 28. maaliskuuta 1989. Nyt alkoivat v\xc3\xa4kivaltaiset yhteenotot, joissa kuoli ihmisi\xc3\xa4. Milo\xc5\xa1evi\xc4\x87 vastasi levottomuuksiin l\xc3\xa4hett\xc3\xa4m\xc3\xa4ll\xc3\xa4 alueelle sotilaita ja poliiseja. Albaaneihin kohdistui nyt pid\xc3\xa4tysaalto, \xc3\xb6inen ulkonaliikkumiskielto ja nopeasti tehtyj\xc3\xa4 vangitsemisia. Albaaneihin kohdistui poliisiv\xc3\xa4kivaltaa, jota varsinkin Slovenia vastusti, mutta my\xc3\xb6s Kroatia alkoi vet\xc3\xa4\xc3\xa4 poliisejaan pois Kosovosta. T\xc3\xa4m\xc3\xa4 kiihdytti varsinkin Slovenian halua erota Jugoslaviasta._NEWLINE_Maaliskuussa 1989 Jugoslavian p\xc3\xa4\xc3\xa4ministeriksi nousi kroaatti ja jugoslavisti Ante Markovi\xc4\x87, joka yritti l\xc3\xa4nsimaiden ja IMF:n tuella korjata talouden muttei puuttunut Jugoslavian kansojen v\xc3\xa4liseen riitelyyn. Talous olikin luhistumassa, tammikuun 1989 inflaatio oli 290%. Markovi\xc4\x87 pyrki luomaan markkinatalouden ja vapautti tuonnin, mik\xc3\xa4 lis\xc3\xa4sikin tuontia._NEWLINE_Milo\xc5\xa1evi\xc4\x87 piti Kosovo Poljessa 28. kes\xc3\xa4kuuta 1989 kuuluisan 600 vuoden takaisen taistelun muistopuheensa, jossa h\xc3\xa4n puolusti Kosovon serbej\xc3\xa4 ja sanoi taistelujen olevat edess\xc3\xa4. Ehk\xc3\xa4 ei aseellisten, mutta niit\xc3\xa4k\xc3\xa4\xc3\xa4n ei voitu sulkea pois. Sloveniaan syntyi voimakas itsen\xc3\xa4isyysliike vuosina 1987-1988, mik\xc3\xa4 ajoi osatasavallan vuonna 1989 Serbian m\xc3\xa4\xc3\xa4r\xc3\xa4\xc3\xa4m\xc3\xa4\xc3\xa4n taloussaartoon.\n_START_SECTION_\nKommunismin mureneminen\n_START_PARAGRAPH_\nKommunismi mureni It\xc3\xa4-Euroopan pieniss\xc3\xa4 maissa vuoden 1989 lopussa, mik\xc3\xa4 pani osaltaan my\xc3\xb6s Jugoslavian muutoksiin vauhtia. Baltian maiden itsen\xc3\xa4istyminen sopi esikuvaksi Jugoslavian osatasavalloille._NEWLINE_Joulukuussa 1989 Milo\xc5\xa1evi\xc4\x87in ohjaamat serbialaiset mielenosoittajat koettivat turhaan p\xc3\xa4\xc3\xa4st\xc3\xa4 Sloveniaan, kilpistyen Slovenian poliisin estotoimiin. T\xc3\xa4m\xc3\xa4n vuoksi Serbian sosialistinen allianssi k\xc3\xa4ski Slovenian taloussaartoon, joka oli osaksi alkanut jo aiemmin samana vuonna, kun sloveenit olivat tukeneet Kosovon albaaneja. Joulukuussa 1989 inflaatio kehittyi hyperinflaatioksi joka oli 2 555% per vuosi, mihin Markovi\xc4\x87 vastasi sitomalla Jugoslavian dinaarin Saksan markkaan ja nostamalla sen avulla dinaarin vahvaksi valuutaksi revalvaatiolla ja tekem\xc3\xa4ll\xc3\xa4 monia muita muutoksia Jugoslavian talouteen._NEWLINE_Vuoden 1990 maaliskuussa suurin osa Jugoslavian vaikeuksissa olevista yrityksist\xc3\xa4 oli Serbiassa._NEWLINE_Vuonna 1990 pidettiin Jugoslavian osatasavalloissa ensimm\xc3\xa4iset vapaat vaalit, joissa valtaan nousi kansallismielist\xc3\xa4 ainesta, muun muassa Kroatian presidentti Franjo Tu\xc4\x91man. Tu\xc4\x91manin voitto tapahtui melko pienell\xc3\xa4 etumatkalla. Jugoslavian kansat alkoivat syytell\xc3\xa4 toisiaan tiedotusv\xc3\xa4lineiss\xc3\xa4. Milo\xc5\xa1evi\xc4\x87 koetti poliittisesti taktikoimalla pit\xc3\xa4\xc3\xa4 Jugoslavian kasassa, muttei onnistunut t\xc3\xa4ss\xc3\xa4. Lopulta Milo\xc5\xa1evi\xc4\x87 halusi tukijoineen toteuttaa v\xc3\xa4kivalloin vanhan ajatuksen Suur-Serbiasta tai serbivetoisesta tynk\xc3\xa4-Jugoslaviasta, jos Jugoslavia hajoaisi._NEWLINE_15. toukokuuta 1990 alkaen Jugoslavian presidenttineuvoston johtajana oli seuraavan vuoden ajan Serbian Borislav Jovic, ja serbialla oli Milo\xc5\xa1evi\xc4\x87in tekemien kaappausten ansiosta presidenttineuvostossa nelj\xc3\xa4 \xc3\xa4\xc3\xa4nt\xc3\xa4._NEWLINE_Vuonna 1990 pidettiin kaikissa osatasavalloissa vapaat vaalit, jotka nostivat Kroatiassa esille kroaattinationalistisen HDZ:n ja Bosniassa muslimien asioita ajaneen SDA-puolueen. HDZ:n suosio johtui kansalaisten halusta erota Jugoslaviasta ja toisaalta my\xc3\xb6s vastustaa Milo\xc5\xa1evi\xc4\x87in linjaa. Serbit olivat aloittaneet Bosnian ja Kroatian serbien aseistamisen niin sanotun RAM-ohjelman puitteissa. 5. hein\xc3\xa4kuuta 1990 Serbian parlamentti vei Kosovon hallinnolta muodollisenkin vallan pois, ja samoihin aikoihin albaanit julistivat varjohallinnossaan" Kosovon tasavallaksi, joka \xc3\xa4\xc3\xa4nesti itsen\xc3\xa4istymisen puolesta jo syksyll\xc3\xa4 1991._NEWLINE_Hein\xc3\xa4kuussa 1990 Serbian kommunistipuolue yhdistyi rinnakkaisj\xc3\xa4rjest\xc3\xb6\xc3\xb6ns\xc3\xa4 Serbian sosialistiseen allianssiin, jolloin syntyi olennaiset j\xc3\xa4rjest\xc3\xb6rakenteet kattava suurpuolue.'